দুর্গাপুজোর অনুদান দিয়ে পুজোর পাশাপাশি সমাজসেবার কাজ! ৬ ও ১৮ পল্লী দুর্গোৎসব পুজো কমিটির

পূর্ব বর্ধমান: দুর্গোৎসবের আনন্দকে সমাজসেবার (Social Work) সঙ্গে যুক্ত করল কালনার (Kalna) ঠাকুরপাড়া এলাকার ৬ ও ১৮ পল্লী দুর্গোৎসব পুজো কমিটি। শনিবার পুজো কমিটির উদ্যোগে আয়োজিত হল একটি রক্তদান শিবির (Blood Donation Camp)। জানা গিয়েছে, ১৯৮৬ সাল থেকে এই পুজো অনুষ্ঠিত হয়ে আসছে। পুজোর পাশাপাশি সমাজকল্যাণমূলক কাজে নিজেদের যুক্ত রাখতেই রক্তদান শিবির আয়োজন করেছেন উদ্যোক্তারা।

উল্লেখ্য, সম্প্রতি মুখ্যমন্ত্রী মমতা বন্দ্যোপাধ্যায় (Mamata Banerjee) রাজ্যের প্রত্যেকটি পুজো কমিটিগুলিকে এক লক্ষ দশ হাজার টাকা করে অনুদান দেওয়ার ঘোষণা করেছেন। রাজ্য সরকারের দেওয়া সেই অর্থ দিয়ে পুজোর আয়োজনের পাশাপাশি সমাজসেবামূলক কাজের দিকেও নজর দেওয়ার কথা বলেছেন তিনি। সেই অনুপ্রেরণাতেই এই বিশেষ উদ্যোগ নেওয়া হয়েছে বলে জানিয়েছেন উদ্যোক্তারা।

আরও পড়ুন: মহালয়ায় এল মমতা বন্দ্যোপাধ্যায়ের নতুন পুজোর গান

এদিনের শিবির থেকে কালনা মহকুমা হাসপাতালের ব্লাড ব্যাঙ্ক রক্ত সংগ্রহ করেছে। উদ্যোক্তারা জানিয়েছেন, “আমরা এর আগে বহুবার রক্তদান শিবির করেছি। মাঝের চার বছর বন্ধ ছিল। তবে এ বছর থেকে আবার সেই উদ্যোগ শুরু হল। ভবিষ্যতেও এই ধারা বজায় রাখতে চাই।”

উল্লেখ্য, পুজোর আগে এই রক্তদান শিবিরকে ঘিরে এলাকায় উৎসবের আবহের মধ্যেই ছড়িয়েছে মানবিকতার বার্তা। স্থানীয়রা উদ্যোগটিকে স্বাগত জানিয়েছেন এবং ভবিষ্যতে আরও বেশি সামাজিক কর্মকাণ্ডে অংশগ্রহণের আশা প্রকাশ করেছেন।

দেখুন অন্য খবর